
1 d. įsakymu Nr. 2-78

2026 METŲ JURBARKO RAJONO KRAŠTOTYROS KONFERENCIJOS 
„IŠNYKĘ IR NYKSTANTYS KAIMAI PALEI NEMUNĄ“ 

NUOSTATAI
I. BENDROJI DALIS
1. 2026 metų Jurbarko rajono kraštotyros konferencijos „Išnykę ir nykstantys kaimai palei Nemuną“ nuostatai (toliau – Nuostatai) reglamentuoja Jurbarko rajono kraštotyros konferencijos (toliau – Konferencija) tikslus, kraštotyros darbų rengimo ir vertinimo kriterijus, dalyvių apdovanojimo tvarką.
2. Konferenciją organizuoja Jurbarko rajono savivaldybės viešoji biblioteka.

II. KONFERENCIJOS TIKSLAI
3. Konferencijos tikslai:
3.1. ugdyti pagarbą krašto istorijai, ją kuriančiam žmogui;
3.2. nuolat fiksuoti gyvenimo eigą, supančią aplinką, sudaryti tinkamas sąlygas objektyviai istorinei tiesai išsaugoti ir ją propaguoti;
3.3. į kraštotyrinės medžiagos rinkimą įtraukti vyresniųjų klasių mokinius, kurie, mokytojų padedami, išmoktų ne tik fiksuoti istorijos įvykius, bet ir vertinti bei analizuoti;
3.4. plėsti mokinių matymo ir supratimo lauką, ugdyti pilietinę sampratą, vystyti analitinį mąstymą, mokyti geriau suvokti įvykių priežastis;
3.5. kraštotyros darbų kaupimas bei sklaida.

III. KONFERENCIJOS DALYVIAI
4. Kraštotyros konferencijoje kviečiami dalyvauti visi besidomintys kraštotyra asmenys.
5. Kraštotyros darbų rengime gali dalyvauti regiono kultūros ir švietimo įstaigų darbuotojai, kitų sričių specialistai, pavieniai asmenys, vyresniųjų klasių mokiniai. 

IV. REIKALAVIMAI DARBAMS
6. Kraštotyros darbas gali būti tekstinis ar vaizdinis, pateiktas elektroninėje laikmenoje skaidrių ar filmuotos medžiagos pavidalu.
6.1. Tekstinio spausdinto darbo apimtis – ne mažesnė kaip 12 (A4 formato) lapų, kurio tekstinė dalis sudarytų ne mažiau kaip 6 lapus 12 dydžio šrifto teksto. Kitą dalį turėtų sudaryti kraštotyros darbo įforminimas: titulinis lapas, turinys, informacija apie darbo autorių (-ius), įvadas, išvados, panaudotos literatūros šaltinių sąrašas, iliustracinė medžiaga. Iliustracijos turi būti su aprašais, nurodomas nuotraukų autorius (vardas ir pavardė). Jei nuotrauka archyvinė, pateikti nuotraukos aprašą, nurodyti pateikėjo vardą, pavardę, metus arba laikotarpį. Kraštotyros darbo tema „Išnykę ir nykstantys kaimai palei Nemuną“. Aprašomą asmenį, įvykį, objektą pagal nurodytą temą renkasi darbo autorius. 
6.2. Skaidrių rinkinį turi sudaryti ne mažiau 26 skaidrės, kuriose turėtų būti ne tik nuotraukos su aprašais, bet ir tekstas, kurio turėtų būti ne mažiau kaip 12 vienetų. Skaidrių rinkinys, kaip ir tekstinis darbas, taip pat turi turėti antraštę, įvadą, išvadas, turi būti nurodytas autorius ar autoriai, trumpa informacija apie juos, panaudotų šaltinių sąrašas.
6.3. Filmuotai medžiagai galioja tie patys bendrieji reikalavimai, kaip ir tekstiniam darbui bei skaidrėms – nurodyti pavadinimą, autorių(-ius), pateikti duomenis apie juos, panaudotus šaltinius. Tekstą gali pakeisti pasakojimas, kuris turi būti aiškiai girdimas. Jeigu naudojami titrai, jie turi būti aiškiai įskaitomi, turi pakakti laiko juos perskaityti. Filmo trukmė turėtų būti ne mažiau kaip 10 minučių.
7. Mokinių kraštotyros darbo tituliniame lape nurodyti temos pavadinimą, metus, mokyklą,  mokinį ar mokinių grupę konsultavusio mokytojo vardą, pavardę.
8. Tekstinis kraštotyros darbas turėtų būti pateikiamas dviem variantais – skaitmenine laikmena ir popieriniu formatu – išspausdintas kompiuteriu, numeruotais puslapiais, įsegtas. Turi būti nurodytas darbo pavadinimas, autoriaus vardas, pavardė, gyvenamoji vieta, metai, kada parengtas darbas. Konkursui teikiami kraštotyros darbai turėtų būti kraštotyros darbų parodoje dar neeksponuoti.
9. Darbai pristatomi iki 2026 m. lapkričio 13 d. į Jurbarko rajono savivaldybės viešosios bibliotekos Skaitytojų skyrių, Vilniaus g. 2, Jurbarkas.

V. VERTINIMAS IR APDOVANOJIMAI
10. Bus renkamas geriausias jaunojo autoriaus ir suaugusio kraštotyrininko metų kraštotyros darbas.
11. Darbus vertins Jurbarko rajono savivaldybės viešosios bibliotekos direktoriaus įsakymu sudaryta komisija.
12. Geriausių darbų autoriai bus apdovanojami. 

VI. KOORDINAVIMAS IR KONTAKTAI
13. Kraštotyros darbų rengimo ir kitais klausimais konsultuoja Jurbarko rajono savivaldybės viešosios bibliotekos vyriausioji metodininkė Monika Nausėdaitė, el. paštas monika.nausedaite@jurbarko-rvb.lt, tel. Nr. (0 447) 45 115, mob. +370 633 88 189.

VII. BAIGIAMOSIOS NUOSTATOS
14. Kraštotyros darbai bus eksponuojami parodoje, aptarti 2026 m. lapkričio 20 d. vyksiančioje Jurbarko rajono kraštotyros konferencijoje „Išnykę ir nykstantys kaimai palei Nemuną“, aprašomi rajono spaudoje.
15. Darbai, pateikti parodai, nebus grąžinami. Originalai gali būti pakeisti kopijomis.
16. Kraštotyrinė medžiaga bus saugoma Skaitytojų skyriaus kraštotyros darbų fonde, ji bus prieinama kiekvienam besidominčiam krašto istorija.
17. Kraštotyros darbai bus suskaitmeninti ir įkelti į www.jurbarko-rvb.lt kraštotyros skiltį.
18. Pasinaudojusiam kraštotyros darbu keliama sąlyga nurodyti autorystę. 
